ຂ່າວ: ວິລະສະໄໝ
ພາບ: ບານ ມູນປະເສີດ
ໃນວັນທີ 6 ກັນຍາ 2022 ຢູ່ທີ່ສຳນັກງານຄະນະຈັດຕັ້ງສູນກາງພັກ ໄດ້ມີພິທີມອບ-ຮັບປຶ້ມການຮ່ວມມື ລາວ-ຫວຽດນາມ ລະຫວ່າງ ສຳນັກພິມ ແລະ ຈຳໜ່າຍປຶ້ມແຫ່ງລັດ ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ກັບ ຫ້ອງການ ຄະນະຈັດຕັ້ງສູນກາງພັກ ເພື່ອເປັນການປະກອບສ່ວນຮ່ວມສະເຫຼີມສະຫຼອງສອງວັນປະຫວັດສາດ ແລະ ປີສາມັກຄີມິດຕະພາບຂອງສອງຊາດ ລາວ ແລະ ຫວຽດນາມ ໃນປີ 2022.
ປຶ້ມທີ່ນຳມາມອບໃຫ້ຄັ້ງນີ້ ມີຈຳນວນ 141 ຫົວ ປະກອບມີ: ປຶ້ມກ່ຽວກັບຂົງເຂດການກໍ່ສ້າງພັກ, ການພັດທະ ນາເສດຖະກິດ, ວັດທະນະທຳ-ສັງຄົມ, ປຶ້ມກ່ຽວກັບປະທານໂຮ່ຈິມິນ, ບັນດາຜູ້ນຳສາກົນ, ການເຊື່ອມໂຍງສາກົນ, ປຶ້ມແບບຮຽນ ແລະ ຄົ້ນຄວ້າເສດຖະກິດການເມືອງ ມາກ-ເລນິນ, ປຶ້ມກ່ຽວກັບການປັບປຸງ ແລະ ເພີ່ມທະວີລະບົບກົດໝາຍ.
ຕາງໜ້າໃຫ້ສຳນັກພິມ ແລະ ຈຳໜ່າຍປຶ້ມແຫ່ງລັດ ມີທ່ານ ໄຊຍະພອນ ອານຸລາດ ຜູ້ອຳນວຍການ ສຳນັກພິມ ແລະ ຈຳໜ່າຍປຶ້ມແຫ່ງລັດ ພ້ອມດ້ວຍຄະນະ ເປັນຜູ້ກ່າວມອບ ແລະ ຕາງໜ້າໃຫ້ຫ້ອງການ ຄະນະຈັດຕັ້ງສູນກາງພັກ ມີທ່ານ ພູຂົງ ພິລາເພັດ ຫົວໜ້າຫ້ອງການ ຄະນະຈັດຕັ້ງສູນກາງພັກ ພ້ອມດ້ວຍຄະນະ ເປັນຜູ້ກ່າວຮັບ.